รัฐบาลไทย-ข่าวทำเนียบรัฐบาล-ศธ.จับมือภาคเอกชนและสภาหอการค้าประเทศชั้นนำของโลก ร่วมพัฒนาหลักสูตรอาชีวศึกษานานาชาติ
วันพฤหัสบดีที่ 2 สิงหาคม 2561
ศธ.จับมือภาคเอกชนและสภาหอการค้าประเทศชั้นนําของโลก ร่วมพัฒนาหลักสูตรอาชีวศึกษานานาชาติ
เมื่อวันพุธที่ 1 สิงหาคม 2561 นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการพัฒนาหลักสูตรอาชีวศึกษานานาชาติ ครั้งที่ 1 ณ ห้องประชุมราชวัลลภ กระทรวงศึกษาธิการ
เมื่อวันพุธที่ 1 สิงหาคม 2561 นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมคณะกรรมการพัฒนาหลักสูตรอาชีวศึกษานานาชาติ ครั้งที่ 1 ณ ห้องประชุมราชวัลลภ กระทรวงศึกษาธิการ
"การประชุมครั้งนี้มีผู้บริหารกระทรวงศึกษาธิการ คือม.ล.ปริยดา ดิศกุล เลขานุการรัฐมนตรีว่าการกระทรวงศึกษาธิการ, นายสุเทพ ชิตยวงษ์ เลขาธิการคณะกรรมการการอาชีวศึกษาเข้าร่วมประชุมหารือร่วมกับประธานและผู้แทนสภาหอการค้าของต่างประเทศในประเทศไทย คือ เยอรมนี, ออสเตรเลีย, จีน, สหรัฐอเมริกา, สหราชอาณาจักร, เกาหลีใต้ตลอดจนผู้แทนภาคเอกชน ภาคอุตสาหกรรม และภาคธุรกิจชั้นนําอาทินายรุ่งโรจน์ รังสิโยภาส กรรมการผู้จัดการใหญ่ บริษัท ปูนซิเมนต์ไทย จํากัด (มหาชน) หรือSCG, รศ.ดร.จีรเดช อู่สวัสดิ์ กรรมการกลุ่มมิตรผล, น.ส.ศิริพร พัชรวัฒน์ ผู้อํานวยการด้านนวัตกรรมการศึกษา บริษัท ไมโครซอฟท์ (ประเทศไทย) จํากัด, Dr Hua Xie CEO, TCC BUSINESS CENTER เป็นต้น"
รมว.ศึกษาธิการเปิดเผยภายหลังการประชุมว่าเป็นการประชุมครั้งแรกของคณะกรรมการพัฒนาหลักสูตรอาชีวศึกษานานาชาติประกอบด้วยผู้ทรงคุณวุฒิ ภาคเอกชน ภาคอุตสาหกรรม และสภาหอการค้าของต่างประเทศในประเทศไทย
โดยคณะกรรมการชุดนี้ มีหน้าที่หลัก 2 ประการคือ
1) แนะนําเกี่ยวกับการพัฒนาหลักสูตรอาชีวศึกษานานาชาติ
2) ประกาศหลักสูตรอาชีวศึกษานานาชาติที่ได้รับการรับรองมาตรฐานเพื่อให้สถาบันอาชีวศึกษาที่สนใจสามารถนําหลักสูตรนานาชาติดังกล่าวไปปรับใช้กับการเรียนการสอนได้ เช่น หลักสูตร Business and Technology Education Council: BTEC ของ Pearson ซึ่งเป็นหลักสูตรวิชาชีพที่ได้รับการรับรองจากอังกฤษ
ที่สําคัญคณะกรรมการชุดนี้จะช่วยพัฒนาการอาชีวศึกษาของไทยอาทิ การบริหารจัดการ การวางระบบสถานศึกษา การฝึกหัดครู การประสานกับผู้ประกอบการภาคเอกชนและภาคอุตสาหกรรมในการจ้างงานผู้จบการศึกษาที่ตรงตามความต้องการของภาคอุตสาหกรรม
ในส่วนของสํานักงานคณะกรรมการการอาชีวศึกษา (สอศ.)ถือเป็นการเปลี่ยนแปลงด้านอาชีวศึกษาครั้งสําคัญที่จะได้เรียนรู้รูปแบบอาชีวศึกษาจากหลากหลายประเทศ โดยได้รับความร่วมมือจากสภาหอการค้าและภาคเอกชนหลายประเทศชั้นนําของโลกยินดีที่จะเข้ามาช่วยพัฒนาหลักสูตรอาชีวศึกษาให้มีความเป็นสากล โดยแต่ละประเทศไม่ได้เข้ามาเพื่อแข่งขันกัน แต่เข้ามาช่วยเหลือการศึกษาของไทยอย่างแท้จริง
"จึงขอเชิญชวนทุกประเทศที่มีหลักสูตรอาชีวศึกษาที่ดี ได้เข้ามาร่วมพัฒนาหลักสูตรอาชีวศึกษานานาชาติร่วมกัน หากหลักสูตรของบริษัทหรือหน่วยงานในประเทศใดมีศักยภาพ ก็ให้ประเทศนั้นตรวจสอบมาตรฐาน เพื่อเสนอให้คณะกรรมการฯพิจารณาประกาศหลักสูตรนั้นได้ โดยเป็นการประกาศให้นายจ้างหรือผู้ประกอบการทราบว่า กระทรวงศึกษาธิการมีหลักสูตรอาชีวศึกษาที่มีความทันสมัย สอดคล้องกับความต้องการของนายจ้างและผู้ประกอบการ" นพ.ธีระเกียรติ กล่าว
ม.ล.ปริยดา ดิศกุลกล่าวเพิ่มเติมด้วยว่า การประชุมครั้งแรกนี้ได้หารือร่วมกันถึงบทบาทหน้าที่การทํางานร่วมกัน เช่น เยอรมนีต้องการให้กระทรวงศึกษาธิการเตรียมการวางแผนอบรมพัฒนาครูและผู้เรียนอาชีวศึกษาทั้งหลักสูตรระยะสั้นและหลักสูตรปกติ ให้รองรับกับการเรียนการสอนหลักสูตรอาชีวศึกษาของประเทศต่าง ๆ ดังกล่าว รวมทั้งหลักสูตรอาชีวศึกษาชั้นนําจากประเทศญี่ปุ่น สวิตเซอร์แลนด์ ออสเตรีย ซึ่งที่ผ่านมามีความร่วมมือกับไทยมาโดยตลอด
"ภาคเอกชนเหล่านี้พร้อมเข้ามาร่วมจัดหลักสูตร ในรูปแบบเดียวกับโครงการโรงเรียนร่วมพัฒนา (Partnership School) ในสถาบันอาชีวศึกษาของไทย เพื่อป้อนผู้เรียนอาชีวะของไทยไปทํางานในภาคอุตสาหกรรมของประเทศชั้นนําเหล่านี้ได้ทันทีซึ่งหลังจากนี้ผู้แทนแต่ละประเทศจะไปจัดทําข้อมูลรายละเอียดเพื่อกลับมาเสนอต่อที่ประชุมวางแผนร่วมกันต่อไป" เลขานุการ รมว.ศธ. กล่าว
Writtenbyอรพรรณ ฤทธิ์มั่น
Photo Creditอิทธิพล รุ่งก่อน
Rewriterนวรัตน์ รามสูต
Editorบัลลังก์ โรหิตเสถียร